Naꞌch bllingakeꞌ ganaꞌ mbani Gadáranaꞌ daa llia shḻaa nisdoꞌnaꞌ.
Naꞌ ka bichej Jesúzaꞌ ḻoo barkwaꞌ, naꞌ wbigꞌ to beṉꞌ yoꞌe dii x̱iwaa. Naꞌ beeni bchejeꞌ ḻoo kapsantaꞌ
ganaꞌ noneꞌ ka lill xḻatjeꞌ. Naꞌ kono gok wc̱hej ḻeꞌ, ni gdennaꞌ bi ben llin.
Zan shii bc̱hejgakeꞌ ṉiꞌa neenaꞌ gdenkaꞌ, naꞌ tolbeꞌdoꞌ chc̱hogueꞌgakan, naꞌ kono wzoyi ḻeꞌ.
Ka waḻ ka tella chec̱hj chdeꞌ yaa yaokaꞌ naꞌch kapsantaꞌ chosyaadieꞌ naꞌ chgoyoeꞌ yajkaꞌ chon kwineꞌ ziꞌ.
De zitꞌlə bleꞌileꞌ zej Jesúzaꞌ naꞌ bxoṉjdoeꞌ jatiḻeꞌneꞌ naꞌ jac̱hekꞌ xibeꞌnaꞌ laweꞌnaꞌ,
naꞌ besyee zillj, chiꞌe: ―¡Bi wlalliꞌ c̱hoꞌ kon nadꞌ, Jesús, Xiiṉ Chios, beṉꞌ choo beṉꞌ xen! Chatꞌyoidꞌ liꞌ, ¡bc̱heb lao Chiozaꞌ bi wsakꞌziꞌo nadꞌ!
Gollan kaꞌ daa goll Jesúzaꞌ ḻen: ―¡Dii x̱iwꞌ, bichej ḻoo kwerp c̱he beeni!
Naꞌ goll Jesúzaꞌ ḻen: ―¿Bin lioꞌ? Naꞌ cheꞌn: ―Legiónan liaꞌ, ḻaꞌ zanntoꞌ nak.
Naꞌ gotꞌyochgain Jesúzaꞌ bi wseḻeegakan gan yoblə.
Naꞌ gaozə kwit yaanaꞌ ganaꞌ lleꞌgakeꞌ, lleꞌ zan kush chaogakb.
Naꞌ gotꞌyoi dii x̱iwꞌkaꞌ ḻeꞌ, cheꞌgakan: ―Bseḻꞌ netoꞌ ganaꞌ lleꞌ kushkaꞌ naꞌ beꞌ latj yiyoontoꞌ ḻegakb.
Naꞌ biꞌe latj c̱hegakin, naꞌ bichejgakan jayoogakan kushkaꞌ. Naꞌ nakgakb ka c̱hopa mil, naꞌ wzologakb chxoṉjdogakb jabix̱gakb ḻoo nisdoꞌnaꞌ, naꞌ jc̱heꞌgakb yel.
Naꞌ beṉꞌkaꞌ chap kushkaꞌ ziyajdogakeꞌ jayellgakeꞌ beṉꞌkaꞌ lleꞌ yellaꞌ naꞌ beṉꞌkaꞌ lleꞌ lyix̱aa daa bleꞌgakileꞌ, naꞌ beṉꞌ zan jawia daa gok.
Naꞌ ka bllingakeꞌ ganaꞌ ze Jesúzaꞌ, bleꞌgakileꞌ beenaꞌ wyoo dii x̱iwꞌkaꞌ chiꞌe kwiteꞌnaꞌ ba biyakw xeꞌnaꞌ naꞌ ba biyeeṉ biyeeniileꞌ, naꞌ bllebgakeꞌ.
Naꞌ beṉꞌkaꞌ bleꞌi daa gok c̱he beenaꞌ wyoo dii x̱iwꞌkaꞌ naꞌ daa gok c̱he kushkaꞌ, beꞌgakeꞌn dillꞌ lao beṉꞌkaꞌ bllin.
Naꞌ gotꞌyogakileꞌ Jesúzaꞌ yiyajeꞌ gan yoblə.
Ka chiyoo Jesúzaꞌ ḻoo barkwaꞌ, beenaꞌ wyoo dii x̱iwꞌkaꞌ gotꞌyoileꞌneꞌ wiꞌe latj shajleneꞌneꞌ.
Per bi biꞌe latj, san chiꞌeneꞌ: ―Biyaj lilloꞌnaꞌ ganaꞌ lleꞌ bishꞌ ljwelloꞌkaꞌ, naꞌ jayellgakeꞌ ka nak diiki ba ben X̱ancho Chiozaꞌ c̱hoꞌ naꞌ ka ba biyeshꞌlallileꞌ liꞌ.
Naꞌch bizaꞌ beenaꞌ naꞌ jayeꞌ dillꞌ doxen ganaꞌ mbani Decápolizaꞌ daa ben Jesúzaꞌ c̱heꞌ, naꞌ yogꞌ beṉꞌ bibani.